Oersond Gorgonzola, afrigter van die Griffons se rugbyspan, se pos word geadverteer omdat daar ’n klousule in sy kontrak is wat aan prestasie gekoppel is.
Minstens een afrigter wat genader is om vir die pos aansoek te doen, sê hy is versigtig om by ’n kleiner unie betrokke te raak, siende dat van die kleiner unies se geldsake beroerd is.
Die Griffons het vroeër vanjaar, in die nadraai van ’n begroting wat drasties deur die Suid-Afrikaanse Rugbyunie gesny is, bekend gemaak dat sy spelers voortaan net vir agt maande van die jaar gekontrakteer sal word.
Herstelwerk aan die Boetman- junior koshuis van die Nasionale Instituut vir Dowes (NID) op Worcester vorder goed ná die skade wat vroeër vanjaar in ’n brand veroorsaak is.
Na verwagting sal die 17 dowe seuntjies van die skool, wat dié tuiste van hulle tragies verloor het, weer in Januarie in hul “nuwe” koshuis kan intrek. Hulle word tans in ’n ander gebou op die NID-kampus gehuisves.
Die gebou, wat deur die Wes-Kaapse onderwysdepartement vir gebruik deur die skool gehuur word, is beskadig toe van die seuntjies die brand in ’n spelery veroorsaak het. Danksy die kundige diens van die plaaslike brandweer is die skade beperk sodat strukturele ingenieurs dit nie nodig geag het om die mure te herbou nie.
Die NID is baie dankbaar dat niemand in die brand beseer is nie, sê ’n woordvoerder. “Die NID is saam met die skool baie dankbaar vir die brandweer se optrede asook teenoor die publiek wat tot 20:00 daardie aand én die dag en weke daarna toegesien het dat die kinders al die benodigdhede het wat hulle verloor het. Worcester en die gemeenskap in die res van die Wes-Kaap het gewys hulle kan en wil help en dat hulle ’n omgee-gemeenskap is.”